A

TUDATOSSÁG

JÁTÉKA

Lenni vagy nem lenni...?

ADAMUS SAINT-GERMAIN

Geoffrey és Linda Hoppe közvetítésében

A fordítás az alábbi kiadás alapján készült:

Act of Consciousness

Írta: Geoffrey Hoppe és Linda Hoppe

www.crimsoncircle.com

Copyright ©  2015 by Ansata Verlag,

a division of Verlagsgruppe Random House GmbH, München, Germany

Copyright Unio Mystica Kiadó

Nyomdai előkészítés, grafika: Földi Hajnal

Elektronikus verzió: Takács Gábor

Kiadja az Unio Mystica Kiadó © Minden jog fenntartva

A könyv - a kiadó írásos jóváhagyása nélkül - sem egészben sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, hangoskönyvet, bármilyen internetes közlést, fénymásolást, a rögzítést vagy az információközlés bármely formáját.

Unio Mystica Kiadó, Fót, 2016

ISBN 978-615-5546-10-5

TARTALOM

A szerző jegyzete

Előszó

I. A küszübön

1/ Létezem

2/ Mi a megvilágosodás?

3/ Ki a felelős?

4/ Ebben a létidőben

5/ A küszöbön

II. Emberi és Isteni szükségletek

6/ Emberi szükségletek

7/ Négy alapvető emberi kérdés

8/ Az isteni és emberi összehasonlítása

9/ Egyesülés

IV. Spirituálsi fizika

10/ Hogyan működik az energia?

11/ Tudatosság

12/ Tudatosság és gondolat

13/ Megérkezik hozzád

14/ A hatalom illúzió

15/ Yo Soy El Punto - Én Vagyok a Pont

IV. Itt az idő

16/ A Merlin-hatás

17/ Ahhoz, hogy Mester legyél, járj Mesterként

18/ Mi történik a Földön?

19/ Az utolsó csata

 Adamus: St. Germain egy arca

 Egyéb könyvek

Saint-Germain-ről

Geoffrey Hoppe-ról

 Linda Benyo Hoppe-ról

A Bíbor Körről

Szószedet

Ezt a könyvet neked ajánlom.

Az, hogy most a kezedben tartod ezt a kötetet, azt jelenti,

hogy valami felébredt vagy ébredezik benned. Készen állsz

a következő lépésre. Lehet, hogy ez nem az a lépés lesz,

aminek korábban hitted, de készen állsz rá.

Eljött a felfedezés ideje. Vegyél egy mély lélegzetet!

A SZERZŐ JEGYZETE

Ki gondolta volna? Régebben minden nap feltettem magamnak ezt a kérdést. Ki gondolta volna, hogy angyali lényekkel és Felemelkedett Mesterekkel fogok kommunikálni? Fiatal wisconsini gyermekként azt hittem, hogy az életem az általam leginkább nagyra becsült személyek nyomdokain fog haladni, elsősorban a nagyapámén, aki köztiszteletnek örvendő ügyvéd és bíró volt.

Ám az életem fordulatosnak bizonyult, számtalan bonyodalommal és gubanccal. Sok döntésemet kétségbe vontam, de leginkább a sorsomat, a végzetet kérdőjeleztem meg. Miért történtek meg velem bizonyos dolgok – mindegy, hogy jónak vagy rossznak minősítettem őket –, amelyekre úgy tűnt, hogy nincs befolyásom? Miért tűnt az élet olyan törékenynek, ugyanakkor a sors keze olyan határozottnak és erősnek?

Utam során voltam író, reklámszakember, üzletember, feltaláló és vállalkozó. Céget alapítottam és vállalkozást vezettem, néha sikeresen, máskor a fizetésképtelenség szélén egyensúlyozva. Éltem Wisconsinban, Kaliforniában, Texasban és Coloradóban. Marketing tanácsadóként a legnagyobb örömöt az okozta számomra, amikor segíthettem a klienseimnek, hogy hatékonyan tudják átadni az üzeneteiket. Vállalkozóként az volt a legnagyobb eredményem, hogy társalapítója lehettem egy légiforgalmi telekommunikációs vállalatnak, amely most már a világ egyik legnagyobb internetszolgáltatója a repülőtereken és az utasszállító gépeken. Mosolyognom kell, amikor arra gondolok, hogy két amerikai „multidimenzionális kommunikáció” szabadalommal rendelkezem. Ki gondolta volna, hogy multidimenzionális szinteken fogok kommunikálni, jelentse ez akár a repülésforgalmi üzletágat, akár az angyalokat?

Az elmúlt 15 évben abban a megtiszteltetésben részesültem, hogy egy válogatott angyali Mester-csapat közvetítője lehettem: Tóbiásé, Kuthumi lal Singh-é és St. Germainé. Ezen Mesterek mindegyike számos létidőt leélt egyszerű emberként a megvilágosodását megelőzően. Most azért térnek vissza, hogy emlékeztessenek bennünket arra, amit már tudunk, de amit elfelejtettünk, miközben az emberi szerepünket játsszuk. Emlékeztetnek bennünket arra, hogy semmit sem kell elérnünk, mert már mindent megvalósítottunk. St. Germain a „kasama” kifejezést használja, ami azt jelenti: „a lélek vágya”. Kasama az, amikor tudatában vagyunk annak, hogy már megvilágosodtunk és felemelkedtünk az idő korlátain túl, és most csak átmegyünk annak megtapasztalásán, hogy ez milyen is volt. Már megtörtént – a jelen pillanatban csak az a kérdés, hogyan szeretnénk megtapasztalni. 

Mostanában tehát ahelyett, hogy azt kérdezném magamtól: „Ki gondolta volna?”, csak mosolygok és felismerem, hogy mindezt már tudtam. Nem voltam tisztában a részletekkel, amelyek idevezetnek majd a Felemelkedett Mesterekkel történő kommunikációhoz, de a részletek nem is nagyon számítanak. A tény az, hogy a kasamám – a lelkem vágya – már tudta, hogy itt leszek, hogy multidimenzionális kommunikátor leszek. A biológiai családom és a neveltetésem dacára, a jó és rossz döntéseim dacára, sőt, még annak ellenére is, hogy a felébredés előtti, még meg nem világosodott részem hogyan képzelte el ezt az egészet, a lelkem vágya az volt, hogy itt legyek. Semmi varázslatos nincs ebben. Csak meg kell engedni!

ELŐSZÓ

Az élet egy játék. Az ember szerepét játsszuk, így hát emberi tapasztalásaink lesznek egy sor korlátozottsággal, hibával és játszmával kapcsolatban, melyek elfedik a mélyben meghúzódó angyali tudatosságunkat.

A Tudatosság játékában Adamus Saint-Germain, a Felemelkedett Mester belefog, hogy elmagyarázza az energia metafizikáját, és meghatározza a tudatosság és az energia közti fontos különbséget. Adamus konkrétan kimondja, hogy a tudatosság lényei vagyunk, nem pedig az energiáé, és a tiszta tudatosságunk szenvedélye az, ami bevonzza az egyesített mezők energiáját, hogy megteremtse a valóságunkat. Adamus definiálja az energia négy elsődleges szintjét, vagyis a Legbelső mag szintet (a lelket), a Kristály szintet, a Kozmikus szintet és a Földi szintet, miközben megtanítja az olvasóknak, hogy a tudatosságuk hogyan használja ezeket a különböző szinteket az életük színterének megteremtésére.

Adamus azt kéri az olvasóktól, hogy egy Mester szerepét játsszák el ahelyett, hogy egy „nem igazán tökéletes” emberként viselkednének. Ha így tesznek, az szó szerint megváltoztatja az olvasók életébe bevonzott energia típusát, és ezáltal átalakítja azt a valóság-színpadot, amelyen élik az életüket. Néhány olvasó meg fogja kérdőjelezni ezt a megközelítést, mondván: „Ez nem valóságos, hiszen csak egy szerepet játszunk”, amire Adamus azt feleli: „De az életetekben minden csupán egy szerep, akkor hát miért ne játszanátok inkább a sikeres, egészséges és bölcs Mester szerepét? Ez megváltoztatja az életetek színpadát. A valódi kérdés azonban az, hogy valóban készen álltok-e egy lényegi változásra, vagy csak megpróbáljátok feltakarítani a jelenlegi színpadotokat?”

 Ez egy felettébb egyszerű és hatékony megközelítése annak az amúgy igencsak fáradtságos szellemi folyamatnak, amely a teljes potenciálunk kibontakoztatásához vezet. A Tudatosság játéka megnevettet, feldühít, és megkérdőjelezteti az olvasókkal a valóság teremtésével és megtapasztalásával kapcsolatos régi hitrendszerüket. Mire elolvassák Saint-Germain utolsó szavait, jónéhány öröm- és hálakönnyet fognak ejteni, ráébredve, hogy az élet valóban nem más, mint a tudatosság játéka.

Saint-Germainnek több jelentős múltbeli élete volt, többek között William Shakespeare-ként és Mark Twainként (Samuel Clemensként). Ezek a korábbi létidők megszerettették vele a színházat, a színjátszást és a történetmesélést.

A KÜSZÖBÖN

LÉTEZEM

Vagyok, Aki Vagyok, Adamus Saint-Germain esszenciájának hordozója. Isten hozott ebben az élő kódexben!

Létezem. Létezem.

Ezek a legnagyszerűbb szavak, amiket valaha is kinyilváníthatsz: „Létezem!”

Ó, hogy mennyire egyszerű is ez! Bárcsak minden emberben mélyen belül ott lenne ez a felismerés, minden pillanatban, minden egyes lélegzetvételben! Ám csak kevesekben van jelen. Kevesen érzik vagy értik, hogy mit is jelent, hogy „Létezem!”.

A legtöbb ember egyszerűen csak él – egy bizonyos fokig tisztában van ugyan azzal, hogy létezik egy tudatossága, de ritkán ébred rá, hogy ez a tudatosság él, létezik és tapasztal.

Létezem, tehát Vagyok. Létezem, tehát játszhatok. Bármi lehetek, amit csak akarok. Lehetek Adamus. Lehetek Saint-Germain. Sok különböző személyiségem volt rengeteg sok létidő során, mert a tudatosságom a tiedhez hasonlóan képes játszani. A tudatosság nem egyedülálló, és nem is egyetlen kifejeződésbe rögzült.

Kedves barátom, vegyél egy mély lélegzetet, és érezz bele a saját tudatosságod játékába! Az egyéniséged – az, amit megpróbálsz megszilárdítani, javítgatni, kiigazítgatni, jobbá tenni – csupán egy szerep. Nem valódi. Vagyis, hogy pontosabban fogalmazzak, nem az egyetlen valóság. Elhitted, hogy valódi, és hogy bármi más, amit megjelenítesz az vagy valótlan, vagy nem egészen őszinte. Egyre mélyebbre és mélyebbre ásol a feltételezett személyiségedben, ám az csupán egy szerep. Természetesen briliáns szerep, de mégis csak játék, valami sokkal nagyszerűbbnek a kifejeződése.

Az elméd azt mondja: „Valódinak kell lennem. Igaznak kell lennem.” Ám amit most teszel, az nem valódi. Legalábbis nem az egyetlen valóság vagy az egyetlen igazság. Létezel, tehát játszhatsz, lehetsz, eldöntheted, hogy mit akarsz megtapasztalni.

Létezel, tehát cselekedhetsz. És amikor játszol, az energia reagál a tudatosságodra.

A cselekvés, játék szó (az angol „act” – ford. megj.) a latin actus szóból ered, amely „cselekvést”, „tevékenységet”, „elvégzett dolgot” jelent. Semmi köze a „tettetéshez” vagy a „színleléshez”. A szó eredeti jelentése „lenni”.

Az energia a tudatosság játékára, tetteire reagál. Ezt a mondatot szó szerint kell érteni. Ha korlátozott emberként viselkedsz, cselekszel, az energia úgy reagál, hogy még több korlátozást hoz eléd. Ha azt játszod, hogy az életedben rengeteg probléma van, az energia erre válaszul pontosan ezt fogja adni neked: még több problémát. Mindez csak játék – briliáns, csodaszép szerepjáték.

Tudod, az egész valóság létezik már. Nem arról van szó, hogy te megpróbálsz valamit teremteni a semmiből. Minden valóság és minden lehetőség létezik már, és te eldöntheted, hogy mely lehetőségeket engeded be az életedbe. Melyik valóságokhoz igazodsz, melyikeket tapasztalod meg? Már minden ott van. Az vagy, amit játszol. Ha diákként viselkedsz, a tanulás energiáját kapod. Ha Mesterként cselekszel, mesteri energiákat kapsz.

Ebben a könyvben a Mesterek játékával fogunk megismerkedni, azt tapasztaljuk meg. Vetünk egy pillantást az energia fizikájára, a cselekvésre és a mesteri létre. Azt szeretném megmutatni neked, hogy hogyan tudsz eljátszani és megformálni bármit, amit akarsz – és itt valóban bármire gondolok. Nem érdekel a származásod, az örökséged, az iskolai tanulmányaid, az egészségi állapotod, az anyagi javaid, az intellektusod, az IQ-d vagy bármi más.

Ezek egyike sem számít.

Kérlek, halld a szavam: ezek nem számítanak! Nem érdekes a korod, a külsőd, a súlyod vagy bármi más, mert ezeket meg tudod változtatni. Úgy játszhatsz, ahogy akarsz.

Á, érzem a vágyakozásod: „Igen! Ó, kérlek, Adamus, kérlek! Azt akarom, hogy ez igaz legyen!” Ugyanakkor ott van benned az is, hogy „És mi van, ha mindez nem igaz? Mi van, ha nem tudom megcsinálni? Mi van, ha ezek csak szavak?”.

Kedves barátom, azokban az órákban, amiket ennek az élő könyvnek az olvasásával töltesz, az életedet megváltoztató megtapasztalásban lehet részed. Olyan egyszerűen megtörténhet, mintha csak egy mély lélegzetet vennél, és már benne is lennél. Ezt „csillagugrásnak” hívom vagy Yo Soy el Punto-nak (spanyol kifejezés). „Én vagyok a pont.” Én vagyok a tudatosság pontja.

Amikor azt mondom, hogy lehetőséged van átélni egy, az életedet megváltoztató tapasztalást, az újra előhoz egy érdekes megosztottságot benned. Azt gondolod: „Ó, igen! Az életemet megváltoztató tapasztalás! Ezért olvasom ezt a könyvet. Változásokat akarok az életemben!” De aztán megjelenik a kétség: „Az életemet megváltoztató megtapasztalás? És mégis mi fog megváltozni? Jófajta változás lesz vagy rossz? Mi lenne, ha csak egy kis változás történne, csak semmi nagyon drasztikus!”

Kedves barátom, mit szólnál egy valóban az életedet megváltoztató megtapasztaláshoz? Nem csalás, nem ámítás. Nem kell hozzá semmilyen különleges misztikus képesség. Csupán megengedés kérdése az egész.

Készen állsz arra, hogy az életed megváltozzon, bármi is történik?

Itt vagyok veled ennek a megvilágosodásnak minden egyes lépése során. Itt vagyok, hogy segítsek neked egy másik szemszögből látni. Jelenleg a nézőpontod eléggé begyepesedett. A tudatosságod nagyon fókuszált és korlátozott. Ám ahogy engeded kitágulni, ráébredsz, hogy a megvilágosodás mindig is ott volt, elérhető volt, csak te nem voltál ráhangolódva. Felismered, hogy az összes energia ott volt. Az összes bölcsesség és tudás ott volt, és csak rád várt. Már minden ott volt. Az egész valóság létezik már – és a te tapasztalásod attól függ, hogy mire hangolódsz rá, hogy milyen játék mellett döntesz.

Egy évbe telik, tízbe vagy ötvenbe, hogy elkezdd felismerni a megvilágosodásod? Az már ott van, most már csak az a kérdés, ráébredsz-e erre. A megvilágosodásod nem egy cél valahol a távoli jövőben. Itt van, az orrod előtt, és egyszerűen arra vár, hogy rádöbbenj.

Én beszélhetek róla, erőltethetem a dolgot, provokálhatlak, de végül is azon múlik az egész, hogy valaki megengedi-e a megvilágosodását, és aztán mások meglátják-e ezt. Azokkal, akik megengedték a megvilágosodásukat, közvetlenül személyesen fogok dolgozni, mert nekik igen erőteljes kihívásaik lesznek a fizikai testben maradással.

 Erős a késztetés arra, főleg a megvilágosodás első egy-két évében, hogy elhagyd a fizikai testet. Lesznek ilyen-olyan fájdalmaid, úgy érzed, mintha teherként cipelnéd a testedet, és mivel az új Fénytestednek is tudatában leszel, azon fogsz gondolkodni, hogy „Vajon miért kellene ebben a fáradt, öreg fizikai testben maradnom?”.

A válaszom erre az, hogy minél tovább maradsz benne, a fizikai tested annál kevésbé érződik majd nehéznek. És ahogy a Földön maradsz megtestesült Mesterként, rajtad keresztül mások is meglátják, hogy ez lehetséges. Ha megvilágosodsz, és azonnal elhagyod a bolygót, a többieknek nem lesz lehetőségük látni, érinteni, hallani téged. Tehát én szoros kapcsolatban leszek azokkal, akik úgy döntenek, hogy megvilágosodott Mesterként itt maradnak a Földön.